Tuki- ja liikuntaelinvaiva? Asiantuntijafysioterapeutin vastaanotolle pääset nopeasti

Tiesitkö, että jos sinulla on tuki- tai liikuntaelinvaivaa, sinun ei tarvitse odottaa aikaa lääkärille, sillä voit varata ajan itse asiantuntijafysioterapeutin vastaanotolle? Tai että noin 80 % asiakkaista ei tarvitse lääkärin vastaanottoa saman vaivan vuoksi kolmen kuukauden sisällä käytyään asiantuntijafysioterapeutin kiirevastaanotolla?

Etelä-Karjalan hyvinvointialueen jokaisessa kunnassa pääset asiantuntijafysioterapeutin kiirevastaanotolle akuutin tuki- ja liikuntaelinvaivan vuoksi. Hoitoon pääsyn tavoiteaika on 1–3 vuorokautta.

– Aikoja on ollut syksyn aikana todella hyvin saatavilla ja hoitoon pääsee nopeasti, kertoo asiantuntijafysioterapeutti Mari Ruottinen.
– Useissa tapauksissa käynti asiantuntijafysioterapeutin luona ja oikeat harjoitteet ovat tuoneet apua vaivoihin ja lääkärikäyntiä ei ole tarvittukaan. Asiakas jää usein meille seurantaan, ja tarvittaessa ohjaamme asiakkaan eteenpäin saamaan apua. Viimeksi tänään yksi terapiasuhde päättyi onnistuneesti asiakkaan kuntoutumiseen. Asiakas osallistui itse aktiivisesti kuntoutukseen, ja vaiva saatiin hoidettua fysioterapeuttisin keinoin, jatkaa Mari Ruottinen.

Asiantuntijafysioterapeutin vastaanotto sisältää haastattelun, tutkimisen ja omahoito-ohjauksen. Vastaanoton käyntimaksu on 18,60 e.

Fysioterapeutti hoitaa suoravastaanotolla tuki- ja liikuntaelinvaivoja. Jos ilmenee epäily muusta vaivasta, potilas ohjataan eteenpäin jatkohoitoon.

Asiantuntijafysioterapeutin kiirevastaanotolla fysioterapeutti voi

ohjata käsikauppalääkkeen käyttöön

kirjoittaa sairauslomaa 1–5 päiväksi

konsultoida lääkäriä tai hoitajaa

ohjata jatkohoitoon.

Näin hakeudut asiantuntijafysioterapeutin vastaanotolle – tapoja on monia

Ota yhteyttä Oma Ekhvan hyvinvointiasemien chatin kautta.

Täytä Omaolon oirearvio.

Soita hyvinvointiasemien puhelinpalveluun 05 352 7260 (ma–pe klo 7–20).

Soita Päivystysapuun 116117.

Jos vaivasi on kestänyt pidempään tai olet jo käynyt lääkärissä

Jos vaivasi on pitkittynyt tai olet jo käynyt lääkärissä, voit varata ajan fysioterapeutin vastaanotolle ilman lähetettä Oma Ekhvan ajanvarauksen kautta tai fysioterapian puhelinpalvelusta 05 352 6000 (ma–pe klo 7–16).

Lisätietoja:

Mari Ruottinen, asiantuntijafysioterapeutti, mari.ruottinen@ekhva.fi

Julia Lappalainen, asiantuntijafysioterapeutti, julia.lappalainen@ekhva.fi

Maiju Taskula, toimintayksikön esihenkilö, terapia- ja apuvälinepalvelut, avoterapiat, puh. 040 651 3815, maiju.taskula@ekhva.fi